Eemelin ja Iidan vauhdikas päiväkotipäivä Ekholmintien päiväkodilla

Iida kuulee äidin askeleet ja kuinka hän istahtaa sängyn laidalle. ”Herätys murunen, on aika pukea ja lähteä päikkäriin” äiti silittää Iidan hiuksia ja lähtee herättämään Eemeliä. Peiton alla on ihan lämmintä ja unesta herääminen hieman harmittaa, mutta…. onkohan Maija päiväkodissa tänään, meillä jäi ”Ruotsin laiva-leikit” kesken eilen, niitä olisi kyllä kiva jatkaa, ajattelee Iida. Nyt vaatteet päälle ja juoksujalkaa tästä alkaa taas uusi seikkailujen päivä.

Autossa matkalla kohti päiväkotia Eemeli vielä nuokkuu unen rippeitä, mutta Iida on täynnä odotusta ja puhua pulputtaa äidille tulevan päivän suunnitelmia. Toivottavasti Maija on jo tullut, jotta pääsemme jatkamaan siitä mihin eilen jäätiin.

Käsipesun jälkeen Iida huikkaa huomenet ja huomaa samalla, kuinka Kaisu puhaltaa erivärisiä ja muotoisia ilmapalloja. Niitä on paljon ja ne pomppivat ja lentävät lasten käsissä houkuttelevalla tavalla. Tilassa kuuluu lasten naurua sekä ilmapallojen kahinaa ja Iidalle tulee mieleen perheen kesälomamatka laivalla Tukholmaan. Tähän on helppo heittäytyä mukaan.

Aikansa ilmapallojen kanssa touhuituaan päikkäriin saapuu myös Maija, Iidan hyvä kaveri. ” Maija jatketaanko leikkejä leikkimökin kotileikissä” Iida kysyy ja Maijaa ei tarvitse kahta kertaa mukaan pyytää. Pian mökistä kuuluu tyttöjen touhun äänet sekä kuulutus: ”Tervetuloa syömään, laivan buffet-aamiainen on katettu leikkimökin kannelle kuusi”

Eemeli ei moisesta innostu vaan ilmoittaa, että odottaa mieluummin Helenan keittämää herkkupuuroa ja haluaa ilmapallojen tilalle oikeat hyvin pomppivat pallot. Hän on iltavuorossa oppinut pomputtamaan palloa sekä ottamaan kiinni seinään heitetyn pallon pompun kanssa ja nyt hän haluaa harjoitella lisää.” Minusta tulee koripalloilija, kun kasvan yhtä pitkäksi kuin isä” hän ilmoittaa.

Eemeli tietää missä pomppivammat pallot säilytetään ja kysyykin Kaisulta mihin voi niiden kanssa mennä touhuamaan. Näin sujuu aamutoimet ennen aamupalaa.

Keittiöstä kuuluukin jo aamupalakärryn kolinaa ja on aika siirtyä aamupalalle ja nälkäkin jo näpsii. Ihanaa saada lämmin puuro ja istahtaa hetkeksi pöytään.

Pupujussien loikalla siirrymme eteiseen ja pukeutumaan. ”Ihana päästä ulos, aurinko paistaa ja mikähän meitä siellä tänään odottaa” kuulen Kaisun juttelevan. Yritän pukea nopeasti päälleni, jotta pääsen eteiseen kokeilemaan, kuinka hernepussi pysyy pääni päällä, jos seison varpaillani vai onkohan siellä tänään heittopaikka hernepusseille, aika jännää.

Vihdoinkin ulkona. Kuulen, kuinka Kaisu ihmettelee: ” Mitä ihmettä roikkuu meidän pihapuissa, kiipeilytelineessä, tasapainovaijerissa? Tämän päivän ulkoliikutustehtävänä on käydä juosten koskettamassa jokaista värikästä huvia ja sen jälkeen tulla Kaisun luokse portille. Kaisu meidän ihana päikkäritäti spurttaa ensimmäisenä kohti punaista huivia ja me lapset juoksemme nauraen hänen perässään yrittäen saada häntä kiinni. Miksi Eemeli jää seisoskelemaan oven eteen, huolestun. Näen, kuinka Kaisu menee hänen luokseen ja kuulen, kuinka hän juttelee Eemelille: ” Eemeli mitä mietit, tule mukaan tehdään yhdessä tämä kierros. Oletkos nähnyt kuinka koripalloilijat donkkaavat korilla? Kokeillaan mekin samaa näiden huivien kanssa ja otetaan pallo, jolla yritetään osua huiveihin. Huomaan, että nyt innostui Eemelikin kun sain pallon mukaan touhuun. Juoksen vielä toisen kierroksen, kun huivit ovat niin kauniinvärisiä ja heiluvat puissa niin kauniisti.

Tunnen kuinka sydän jyskyttää rinnassa huivitouhun jälkeen ja hetken aikaa kuuntelemme sitä. Laitan käden Maijan rinnalle ja hän minun, tunnen kuinka Maijan sydän pomputtaa ja meitä naurattaa molempia. Nyt Kaisulla on asiaa, hän kysyy meiltä millaisia toiveita meillä on retken suhteen? Metsään, joen rantaan, kirjastoon, kentälle pelaamaan jalkapalloa, lähipuistoon kaikuvat lasten toiveet. Minä niin toivon, että tänään mentäisiin kirjastoon…..no Eemelin toiveen voi arvata se on se pallo….. mutta tänään äänestetään ja retkikohteeksi valikoituu joen ranta.

Valitsen parikseni Maijan ja pian pääsemme matkaan parijonossa kohti Kymijoenrantaa. Meillä on tapana laulaa tai lorutella matkaa tehdessämme ja se on minusta mukavaa, matka sujuu jotenkin nopeammin ja mukavassa tunnelmassa ja ohikulkijatkin hymyilevät meille. Joudumme ylittämään vilkkaasti liikennöidyn kadun ja silloin pitää olla tarkkana. Tarvitsee kuunnella ja katsoa mitä ympäristössä tapahtuu ja tärkeintä toimia ohjeen mukaan. Kun tie on ylitetty, pääsemme puiston reunaan kävelemään. Siinä hauskinta on, kun kävellemme peräkanaa jonossa. Tien ja nurmikon välissä on tiereunakivi, kävelemme niin, että toinen jalka on tiellä toinen korkeammalla kivellä. Tuntuu kuin jalat olisivat erimittaiset, mutta silti se on kivaa.

”Joki näkyvissä” huutaa Mikko joka kävelee ensimmäisenä Kaisun takana. ”Mikä täällä haisee?” kysyy taas Tiina ja alamme kaikki haistella kuin vainukoirat. ”Se on varmasti tuo koirankakka” kuulen Antin sanovan. Kaisu kysyy, onko se paha haju vai hyvä tuoksu, mitä haistat Mikko ja Mikko vastaa että ehkä hyvä.

Päästyämme vielä lähemmäksi joen rantaa päättelemme, että tuoksu tulee vedestä ja aamun lämmittämästä ilmasta ja tätä nuuhkimme nyt ihan porukalla. Päästyämme joen rantaan riisuimme kengät ja uitimme varpaita rantavedessä ja saimme poimia muutaman kiven ja heittää ne syvemmälle veteen. Kesällä on niin mukavaa ja lämmintä, istuimme laiturille ja jalat kuivuivat nopeasti auringon lämmössä.

Alkoi kuulua auton ääntä ja pian näimme kun auto lipui paikalle ja sen perässä oli vene. Autosta nousi mies ja nainen ja tervehdimme heitä. Pääsimme seuraamaan aitiopaikalta, kuinka vene lasketaan vesille, se oli kiva juttu se. Eemeli ja muut pojat olivat myös kiinnostuneita kalastusvehkeistä ja mies nimeltä Arto kertoikin mitä ne olivat ja mitä niillä kalastetaan. Heidän lähdettyä rannasta joelle, Kaisu sanoikin, että nyt on aika lähteä jatkamaan matkaa kohti päiväkotia. Paluureitillä näimme työmiehiä ja kaivinkoneita. Alkaa taas nälkä näpsiä ja väsymyskin painaa, mutta onneksi puiden takaa pilkottaa jo linnamme tornit eli matkaa ei ole enää pitkästi.

Nyt syömään ja kyllä maistuikin kanakeitto leipineen. Mikä olikaan meidän siirtymäeläin tänään, kysyy Kaisu. ” Pupujussi” kuuluu monen suusta, sillä sitten siirtymät ja jos vessassa on jonoa, korit ja pallot odottavat heittäjiä. Katson kuinka Eemeli meinaa unohtua pallokorille heittelemään, mutta pääsee kuin pääseekin Kaisun opastuksella vessaan ja sitä kautta päivälevolle ja sadun kuunteluun.

Nukkarissa kuuluu kihinää ja kahinaa kun kaverit vetävät peittoja päälleen. Kuuluu myös kysymyksiä, onko pakko nukkua ja Kaisu vastaa, että ei ole pakko nukkua, mutta nyt rauhoitutaan kuuntelemaan satua. Jos uni tulee niin tulee, jos ei, sitten on muun aika. Tänään on satuna kalastaja Ernesti, joka saa tarinassa niin ison kalanvonkaleen, ettei se edes mahdu hänen veneeseen. Ernesti miettii mitä tehdä ja vapauttaa kalan vieheestä. Kala kiittää Ernestiä heilauttamalla pyrstöevää ja aina tästä eteenpäin, kun Ernesti saapuu veneelleen käy kalanvonkale tervehtimässä häntä pyrstönheilautuksella.

Nukkarissä on syvä hiljaisuus, vain muutamasta pedistä kuuluu tasainen tuhina. Eemelikin joka kyseli, onko pakkoa nukkua, nukkuu peittoon kääriytyneenä hymy huulillaan. Veli taisi olla tosi väsynyt, ajattelen. Minua ei väsytä tuleekohan unikaan?

Tunnen kuinka Kaisu silittää selkääni ja näyttää, että voin nousta ylös. Meitä on kahdeksan lasta, jotka lähdemme väliulkoiluun, päiväuniajan ulkoiluun, keskipäivän ulkoiluun tai miksikä aikuiset sitä sanovat. Rakkaalla lapsella on monta nimeä, olen heidän kuullut sanovan. Äidilläkin on minulle monta erilaista kutsumanimeä.

Kuka tulee meidän kanssa ulos, kysyn. Tänään kanssamme on Jaakko Pajujen ope. Kirmaamme pihalle, siellä saa leikkiä, ajaa pyörillä, hyppiä narua, keinua, pelata palloa, heittää frisbeetä, tasapainoilla vajereille, roikkua, työntää kottikärryjä, juosta, laskea mäkeä, kiivetä liukumäkeä ylöspäin, leikkiä piilosta, hippaa, hypätä keinusta, seisoa keinussa ja ottaa vauhtia niin. Menemme Maijan kanssa vaijereihin tasapainoilemaan ja katson kun isommat pojat hyppivät keinuista, olen vähän kateellinen, sillä en itse osaa tai uskalla. Nyt näen Eemelin kirmaavan pihalle ja suoraan kohti keinuleikkejä. pyydän Maijaa mukaani, jos mennään katsomaan keinuhyppyjä. Haluan katsoa, kuinka se tapahtuu, josko itsekin uskaltaisin kokeilla. Jaakko pajujen ope katsoo vierestä huimia hyppyjä ja kysyy minulta; ”Iida haluatko kokeilla, kokeile ensin pienemmistä vauhdeista, kyllä sinä osaat” kun pojat juoksevat lisäpihalle pallopeliin jäävät keinut tyhjiksi ja aivan kuin pyytävät, tulkaa tytöt keinumaan meillä. Nousemme keinuihin ja otamme huimat vauhdit ja nauramme kun ilmavirta heiluttaa mekon helmoja. Jaakko jää katsomaan meidän touhuja ja kun vauhdit pienevät kokeilen hypätä pehmeään hiekkaan ja se onnistuu minua ei satu yhtään. Jaakko kannustaa meitä ja kiipeämme yhä uudestaan keinuun ja pienistä vauhdeista ponnistamme aina uudelleen ja uudelleen uuteen hyppyyn. Minä osaa, me osaamme, huudamme Maijan kanssa ja maailma on yhtä aurinkoa.

Kuulen kuinka Jaakko ja eskareiden ope Maisa sanovat, että hetken päästä on aika palata sisälle syömään välipalaa, tästä tiedän, että leikkiaikaa on jäljellä enää pieni hetki.

Kun kaikki lapset ovat päässet leikeistä kohti rappukäytävää, siirtyminen omiin kerroksiin alkaa. Minun ja Eemelin kerros on kakkosessa ja isot eskarit menevät kolmanteen kerrokseen. Tänään eskarit menevät meitä ennen, rapuissa on lupa mennä juosten, hyppien, tai joskus hiiren hiljaa hiipien, tänään heidän valinta on hyppien ja ohittaa saa jos on nopeampi toista. Meidän valinta on hiiren hiljaa hiipien.

Kyllä meitä janotti välipalapöytään päästyä. Parasta oli kuitenkin eskareiden leipomat sämpylät. Mietinkin aamupäivän retkeltä tullessa, mistä tulee näin hyvä tuoksu. No nyt sekin selvisi, olimme saaneet heiltä kirjeen, jossa he kertoivat sämpylöiden tekemisestä. He kirjoittivat, että aamupalalta oli jäänyt iso annos puuroa. Opet olivat miettineet, että mitä ihmettä loppupuurolla voisi tehdä. Oli harmi laittaa hyvää puuroa kompostiin ja he olivat saaneet hyvän idean tehdä puurolopusta sämpylätaikinan. Onneksi, sillä näin hyviä sämpylöitä eikä tuoksua saa kyllä kaupasta ostettua. Eskarit ovat kyllä taitavia, kohta minäkin pääsen sinne.

Välipalan jälkeen kysyn Minnalta, joka on tullut iltavuoroon töihin, mitä tehdään? Minna katsoo minuun hymyillen ja istuu viereeni ja kertoo, että jumppasali on meidän käytössä. Mitähän me siellä voisimme tehdä? Voisimmeko rakentaa siellä temppuradan vai pelata hauskan sählypelin, vai laittaisimmeko musiikin soimaan ja tanssisimme niin, että alakerrassa ihmeteltäisiin, mikä elefanttilauma on vallannut jumppasalin?

Loikimme siis kolmanteen kerrokseen ja Minna antoi meille tehtäväksi rakentaa temppuradan. Yes, tätä olin odottanut. Jumppasalin kaapit olivat niin jännittäviä ja mitä kaikkea siellä onkaan. Palloja erivärisiä ja –kokoisia, tasapaino- ja mahalautoja, vanteita, huiveja, keppihevosia, leikkivarjoja, esteitä, tikkaita, tramppa, tasapainopuomi, jumppamatot ja mikä parasta lattiapyörät. Niillä ajaminen on minun mielipuuhaa, toivottavasti saan rakentaa niille ajoradan.

Minna antoi meille kolme ohjetta: 1. temppuradalla otetaan kolme erilaista välinettä, joille rakennetaan oma rata ja toiminta. 2. yksi väline on lattiapyörä, toinen on pallo ja kolmannen saamme päättää porukalla itse. Apua nyt alkoi sellainen hyörinä ja pyörinä, minkä otamme kolmanneksi. Tytöt Reetta, Anna, Maija ja minä pohdimme mikä se voisi olla? Arvaisin mitä Reetta sanoisi ja samassa kuului ”Totta kai me otamme kepparit siihen, se on nyt kyllä selvä. Pojat Eemeli, Ossi ja Lauri mulkoilivat meitä ja ilmoittivat, että totta kai, ” noi on niin tyttöjen juttuja, me ei ainakaan mitään keppareita haluta, se nyt on varma”

Onneksi Minna tuli auttamaan meitä sanomalla ”pojat voivat ehdottaa jotain muuta ja sitten yhdessä päätätte kolmannen välineen, asiasta voidaan vaikka äänestää”. Pojat supattivat aikansa yhdessä ja ehdottivat sitten mahalautoja. Nekin ovat kyllä kivat. Äänestimme ja valituksi tuli poikien ehdotus eli mahalaudat. Reetta asia kyllä vähän harmitti, mutta onneksi meillä on kepparit myös pihalla ja saamme leikkiä niillä sitten ulkoiluaikana.

Meillä oli niin hauskaa rakentaa kolme rataa mahalaudoille, lattiapyörille sekä palloille. Minna kuvasi ja auttoi meitä rakentelussa. Iloksemme hän ilmoitti, ettei niitä tarvitse siivota pois vaan seuraavana päivänä muut ryhmät voivat käyttää niitä ja voi olla, että pääsemme niihin vielä itsekin. Nyt en vain muista on meillä huomenna vapaapäivä vai …..”Vielä 10 minuuttia touhuaikaa ja sitten Mouse Timer kilahtaa, sitten sammutamme valot ja lähdemme ulos” sanoi Minna.

Ulos päästyämme osa kavereista on jo lähtenyt kotiin. Minna kertoi, että minua ja Eemeliä tulee äiti hakemaan päivällisen jälkeen. Hän sanoi, että vielä ehtii pihaleikkeihin sekä saamaan hyvän ruokahalun sekä omenaisen punaiset posket. Niin juoksen liinalle keikkumaan Maijan kanssa ja ilokseni näen, että meidän ryhmän Martta on saapunut myös päiväkotiin. ” Martta, tule meidän kanssa tasapainoilemaan” ja niin nauramme yhdessä ja olen niin iloinen tästä yhteisestä tekemisestä.

Osa lapsista haettiin ulkoilun aikana kotiin mutta iltaan jäi vielä paljon lapsia ja totta kai muutama aikuinen. Päivällisen jälkeen minua alkoi kyllä väsyttää ja aloin jo kovasti odottaa äitiä. Katselin kun Minna ja Miisa otti mustia muovilootia, vanhoja tapettirullia ja sormiväriä, taisi siinä olla pari muovipussiakin ... kyllä me Eemelin kanssa ihmeteltiin.... ja köllöteltiin aulan sohvalla.

Osa piennimistä jäi sisähommiin, mutta isoimmat halusivat kaikki ulos, sen verran jännältä aikuisten touhut alkoivat näyttää.

Ulkona ne pyysivät meitä lapsia keräämään yhteen lootaan karkeaa hiekkaa, toiseen heinää, kolmanteen käpyjä, neljänteen laitettiin auringon kukan siemeniä viidenteen vedellä täytettyjä muovipusseja, ja sitten kaikkiin laitettiin vettä!  Siis mitä!!! Me toki kyseltiin, että mitä näillä tehdään, mutta meille sanottiin "odota hetki, selitetään kaikille pihalla oleville samaan aikaan".

Siihen alkuun ne laitto kahteen lootaan vielä sormiväriä, ja lirut vettä. Ja sen jälkeen me Eemelin kanssa saatiin auttaa tapettirullan avaamisessa, päihin laitettiin painoksi hiekkaa.

Vihdoin se rata oli valmis! Kengät ja sukat piti laittaa siististi viereiselle penkille, ja kaikki pihalla olevat lapset sai osallistua, jos halusi. Kävimme jonoon ja ekana astuttiin sormiväri lootiin. Katselin Eemeliä ja näin, että se oli ällöä sen mielestä. Musta se tuntui kylmän pehmeältä. Sitten sai kävellä tai juosta tapettiradan läpi. Meidän jalanjäljet jäi siihen ja se näytti tosi kivalle. Tapetin jälkeen oli ne loput mustat lootat, ekassa oli muovipussi. Se tuntui kivan pehmeälle, hiukan liukkaalle kuulin Eemelin sanovan. Siten oli kävyt! Auts, ne oli aika kovat jalan alla, siirtelin niitä varpailla, ettei tuntuisi niin ikävälle, mutta Eemeli vaan käveli! Karkea hiekka pisteli myös, mutta heinä tuntui pehmeältä, se oli kivan tuntuista. Auringonkukan siemenet menivät varpaiden väleihin 🥰.

Me saatiin juosta alkuun, ja tehdä rata niin monta kertaa, kun haluttiin. Minna oli pyytänyt muita aikuisia avuksi pesemään meidän varpaita ja sitten ne kuivattiin. Oli kyllä kivaa! Me Eemelin kanssa tehtiin ainakin 100 kertaa se rata!

Lopuksi Minna ja Miisa otti meidät siihen lootien eteen, ja me keskusteltiin minne ne radan aineet voisi laittaa. Me aika hyvin tiedettiin, että kaikki muut sai kaataa pihalle, paitsi muovipussit. Paitsi ne piti laittaa roskiin. Minna kysyikin mihin roskiin? Me ei meinattu muistaa sitä lajitteluasiaa…..

Se jalkataideteos meni esille aidalle pariksi päivää, se oli aika hauska ja sitä äidit ja isät katselivat meitä hakiessaan.

Pian kuulin tutun äänen huutelevan ”missä minun murut touhuavat?” äiti ei ollut huomannut minua, sillä istuin puun alla viltin päällä sillä. Minua väsytti ja oli ihana kuulla äidin ääni ja päästä kotiin pitkän, mutta hauskan päiväkotipäivän jälkeen. Missä Eemeli oli, häntä ei näkynyt missään? Hän oli kipaissut hakemaan meidän reput rappukäytävästä. Olimme pian valmiita lähtemään kotiin. Huippuhauska päivä, mutta huomenna ja ylihuomenna on vapaapäivät. Viikonloppuna tulemme seuraavan kerran, mitähän mukavaa silloin on tiedossa ja ketä on silloin hoidossa ja meitä hoitamassa? no se selviää sitten.

Parkkipaikalla meitä vastaan tuli retkimetsästä palaava ryhmä. Ryhmän ope Sanna kantoi käsissään kahta roskapussia. Kaikilla lapsilla oli kannettavinaan roskienkeräyspihdit. Saalis oli iso. Sanna kertoi, että metsästä oli löytynyt mehupurkkeja, karkkipapereita sekä metallitölkkejä. Nyt he olivat menossa lajittelemaan roskat oikeisiin roskiksiin. Onneksi roskat saatiin luonnosta pois, eläimet säästyivät loukkaamasta itseään. Muistan kun kerran näin kuvan linnusta jonka nokkaan oli jäänyt kiinni metalliklipsi, se tuntui niin pahalta. Me ainakin olemme oppineet, että minkä viet metsään, tuot sen myös pois. Mehut ja vedet voi viedä retkelle mukanaan kestopulloissa ja muut eväät voi laittaa eväsrasiaan.